《送冯元通帅夔》
宋代·张嵲

烈士志徇名，仁人思爱日。
冯公杖节归，颇全忠孝术。
狂童昔兆乱，天常几反易。
大臣清国屯，公实预谋画。
白士为台郎，未省闻在昔。
义为轩冕重，功在钟鼎勒。
十载犹故官，念言为伊郁。
迩来升宰士，式序期日夕。
囊封却复上，告去更甫力。
官荣岂不怀，志养不遑息。
顾我废蓼莪，日念扫茔域。
公方咏南陔，肯为高官职。
绝裾旧疑温，抗疏今师密。
都门行饯君，视古无愧色。
柔甘既获奉，中外等事国。
虽是平生言，勉哉宣泽□。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。